সমঝোতায় রাজি পুতিন! এবার থামবে রাশিয়া-ইউক্রেন যুদ্ধ?

ওয়েব ডেস্ক: রাশিয়া-ইউক্রেন যুদ্ধ (Russia-Ukraine War) নিয়ে নতুন মোড় নিতে চলেছে বিশ্ব কূটনীতি। রাশিয়ার প্রেসিডেন্ট ভ্লাদিমির পুতিন (Vladimir Putin) ইউক্রেনের সঙ্গে সাময়িক যুদ্ধবিরতি চুক্তিতে স্বাক্ষর করতে পারেন বলে দাবি করেছে ইউরোপের একাধিক সংবাদমাধ্যম। তবে যুদ্ধবিরতির শর্ত নিয়ে জটিলতা থেকেই যাচ্ছে। গত মাসে মার্কিন কর্মকর্তাদের সঙ্গে রুশ কূটনীতিকদের বৈঠকে এই বিষয়ে আলোচনা হয়েছে বলে জানা গিয়েছে। বিশেষজ্ঞদের মতে, যদি এই সাময়িক যুদ্ধবিরতি বাস্তবে রূপ নেয়, তবে তা পূর্ব ইউরোপে দীর্ঘ প্রতীক্ষিত শান্তির পথ খুলে দিতে পারে। তবে চুক্তির শর্ত কী হবে, তা নিয়েই রয়েছে অনিশ্চয়তা।

ডোনাল্ড ট্রাম্প (Donald Trump) দ্বিতীয়বার মার্কিন প্রেসিডেন্ট হিসেবে দায়িত্ব নেওয়ার পর থেকেই রাশিয়ার সঙ্গে সমঝোতার বার্তা দিয়ে আসছেন। তিনি ইউক্রেনকে কূটনৈতিক সমাধানের পথে এগোনোর পরামর্শ দিয়েছেন। তবে ইউক্রেনের প্রেসিডেন্ট ভোলোদিমির জেলেনস্কি (Volodimir Zelenskyy) এখনও অনমনীয় অবস্থান বজায় রেখেছেন।

আরও পড়ুন: চাপে পড়ে শুল্ক কমিয়েছে ভারত! বড় দাবি করলেন ট্রাম্প

জেলেনস্কির বক্তব্য স্পষ্ট—তিনি শান্তি চান, তবে ইউক্রেনের সার্বভৌমত্ব নিয়ে কোনও আপস করবেন না। তিনি যুক্তরাষ্ট্র ও পশ্চিমা দেশগুলোর কাছ থেকে নিরাপত্তার নিশ্চয়তা দাবি করেছেন। অন্যদিকে, ক্রেমলিনও সাময়িক যুদ্ধবিরতিতে আগ্রহ দেখিয়েছে, তবে তারা তাদের স্বার্থ রক্ষায় একাধিক শর্ত যুক্ত করতে চাইছে।

বিশ্লেষকদের ধারণা, যুদ্ধবিরতির শর্ত হিসেবে রাশিয়া ইউক্রেনের কিছু ভূখণ্ডের ওপর প্রভাব বজায় রাখার দাবি জানাতে পারে। পাশাপাশি, একটি আন্তর্জাতিক শান্তিরক্ষা মিশন গঠনের প্রস্তাবও আসতে পারে, যেখানে অংশগ্রহণকারী দেশগুলোর তালিকা নিয়েও রাশিয়া শর্ত জুড়ে দিতে পারে।